Nem közölte a Magyar Távirati Iroda A miniszterelnök strómanja tovább terjeszkedik az élelmiszeriparban is című közleményt, amelyben az LMP Mészáros Lőrinc cégének uniós támogatásairól számolt volna be vasárnap.

Ebben azt írták: az elmúlt évek támogatási adataiból világosan látszik, hogy a Fidesz-kormány a hazai élelmiszeripart és a mezőgazdaságot is saját érdekköreire bízza. Mészáros agrárcége, a Búzakalász 66 Kft. újabb 331,5 millió forint uniós támogatást nyert, hogy az alcsútdobozi sertéstelepéhez – amelynek átadásán Orbán Viktor mondott beszédet – húsfeldolgozót építhessen.

Az MTI azt állította, hogy a közlemény tartalma a vonatkozó szabályzatba ütközik, ezért nem áll módjukban közölni.

A szabályzat 14/3-as pontja kimondja, hogy

a közlemény nem járhat mások személyhez fűződő jogainak sérelmével.

A távirati iroda nem volt ennyire érzékeny, amikor a Fidesz pénteken az előzetes letartóztatásban lévő MSZP-s Czeglédy Csaba ügyével kapcsolatban küldött be egy közleményt. Ebben azt írták, hogy Czeglédy nem más, mint Gyurcsány Ferenc és a baloldal strómanja, akinek az volt a dolga, hogy pénzt gyűjtsön a baloldal kampányára.

Ez a közlemény nem akadt fenn a jogi rostán.

Kiemelt kép: MTI/Koszticsák Szilárd